તરત જ રાજાએ પોતાના માણસો કુંવરીના મહેલમાં દોડાવ્યા; અને એ જગાએ તપાસ કરાવી. પતિંગ ભાટના કહેવાથી દાસીએ હાર તો ત્યાં મૂકેલો હતો જ; એટલે એ તરત જ હાથમાં આવી ગયો. હવે પતિંગ ભાટની કારકિર્દીનું પૂછવું જ શું ? બસ, તેને તો હવે રાજદરબારમાં ઘીકેળાં જ હતાં. રાજા હમેશાં પતિંગ ભાટને પોતાની સાથે ને સાથે રાખતા. પતિંગ ભાટ રાજાનો એવો માનીતો થઈ પડ્યો, એટલે પ્રધાને તેની બહુ ઈર્ષ્યા કરવા માંડી. પ્રધાનને થયું હતું : ‘આ ભાટ મહાશય કાગનું બેસવું ને ડાળનું પડવું એ ન્યાયે આટલા આગળ વધી ગયા છે. લાવો, તેને જરા હેઠા પાડીએ.’